《昨日之日行》
宋代·孔武仲

昨日之日嗟可忧，群山积雨漫溪流。行人两两相负过，虽有桥梁如拍浮。

南归童仆皆贾勇，阔步岂顾川无舟。狂澜更与人争力，一跌性命甘长休。

乘险徼幸乃无患，作客如此真何求。今日之日却优游，青天挂幕阴霾收。

朝阳透射鸟乌乐，宿潦平帖蛟龙愁。新花芳草色鲜莹，时而殷红垂石榴。

风景清旷亦可嘉，旅衣酸寒马足羞。冈原渐高沮洳少，此行应快无迟留。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。